A BIZOTTSÁG HATÁROZATA
(2006. július 25.)
a 2005/692/EK, a 2005/733/EK és a 2006/7/EK határozatoknak a magas patogenitású madárinfluenzával kapcsolatos egyes védekezési intézkedések tekintetében történő módosításáról
(az értesítés a C(2006) 3302. számú dokumentummal történt)
(EGT vonatkozású szöveg)
(2006/521/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Délkelet-Ázsiában 2003 decemberében a magas patogenitású H5N1 vírustörzs által okozott madárinfluenza-járvány kitörését követően a Bizottság a madárinfluenzával kapcsolatban számos védekezési intézkedést fogadott el. Ezen intézkedéseket elsősorban a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozat (3), a Törökországban a magas patogenitású madárinfluenza gyanújával kapcsolatos egyes védekezési intézkedésekről és a 2005/705/EK határozat hatályon kívül helyezéséről szóló, 2005. október 19-i 2005/733/EK bizottsági határozat (4) és a harmadik országokból származó toll behozatalával kapcsolatos egyes védekezési intézkedésekről szóló, 2006. január 9-i 2006/7/EK bizottsági határozat (5) tartalmazza.
(2)
Az egyes harmadik országokban előforduló nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő madarak harmadik országokból történő mozgásáról szóló, 2005. október 27-i 2005/759/EK bizottsági határozat (6), illetve az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről szóló, 2005. október 27-i 2005/760/EK bizottsági határozat (7) egyes védekezési intézkedéseket állapít meg a feldolgozatlan toll, a baromfin kívüli madarak és a tulajdonosaik kíséretében lévő madarak harmadik országokból történő behozatalával kapcsolatban.
(3)
Az egyértelműség és az átláthatóság érdekében a 2005/692/EK határozatnak az említett behozatalokkal kapcsolatos rendelkezéseit el kell hagyni. Továbbá helyénvaló a 2004. január 1-je előtt gyártott termékek behozatalára vonatkozó valamennyi hivatkozás törlése, mivel e termékeket több mint két évig hűtőházban tárolták és a készletek többsége valószínűleg kimerült. Átmeneti időszakot állapítanak meg annak érdekében, hogy az élelmiszer-ipari vállalkozóknak elegendő időt biztosítsanak arra, hogy túladjanak a lehetséges fennmaradó készleteken.
(4)
A 2005/692/EK határozatot 2006. szeptember 30-ig kell alkalmazni. Mivel azonban Délkelet-Ázsiában és Kínában továbbra is előfordulnak a madárinfluenza-vírus ázsiai törzse okozta megbetegedések, az említett határozat alkalmazását helyénvaló 2007. december 31-ig meghosszabbítani.
(5)
A 2005/733/EK határozatot 2006. július 31-ig kell alkalmazni. Azonban a régióban továbbra is előfordulnak a madárinfluenza-vírus ázsiai törzse okozta megbetegedések. Ezért az említett határozat alkalmazását helyénvaló 2006. december 31-ig meghosszabbítani.
(6)
A közösségi jogszabályok egyértelműsége érdekében a 2006/7/EK határozat címét némileg módosítani kell annak pontosítása érdekében, hogy a határozat minden harmadik országra vonatkozik.
(7)
A 2006/7/EK határozat elfogadása óta a Bizottság felülvizsgálja a tollak behozatalára vonatkozó meglévő állandó közösségi intézkedéseket, különösen a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (8) VIII. mellékletének VIII. fejezetében megállapított, a kezeletlen toll behozatalával kapcsolatos követelményekre vonatkozó rendelkezéseket. Az említett jogalkotási eljárás azonban még nem zárult le.
(8)
A 2006/7/EK határozatot 2006. július 31-ig kell alkalmazni. Azonban nemrégiben több harmadik országban és kontinensen, mind a baromfiállományokban, mind pedig a vadon élő madaraknál a madárinfluenza előfordulásának számos új esetét erősítették meg. Ezért az említett határozat alkalmazási időszakát 2006. december 31-ig meg kell hosszabbítani.
(9)
A 2005/692/EK, a 2005/733/EK és a 2006/7/EK határozatokat ezért ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2005/692/EK határozat a következőképpen módosul:
1.
Az 1. cikkben a (2) és (3) bekezdést el kell hagyni.
2.
A 4. cikket el kell hagyni.
3.
A 7. cikkben a „2006. szeptember 30.” időpont helyébe a „2007. december 31.” időpont lép.
2. cikk
A 2005/733/EK határozat 6. cikkében a „2006. július 31.” időpont helyébe a „2006. december 31.” időpont lép.
3. cikk
A 2006/7/EK határozat a következőképpen módosul:
1.
A cím helyébe a következő szöveg lép:
„A Bizottság 2006. január 9-i határozata a harmadik országokból származó toll behozatalával kapcsolatos egyes védekezési intézkedésekről”
.
2.
A 4. cikkben a „2006. július 31.” időpont helyébe a „2006. december 31.” időpont lép.
4. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
5. cikk
Ezt a határozatot 2006. július 27-től kell alkalmazni.
Az 1. cikk (1) bekezdését 2006. október 1-jétől kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2006. július 25-én.